
SUPERTUSENTAKK!

Supertusentakk til alle som har bidratt til denne boka! Takk for at dere har delt små og store historier og minner. Uten dere hadde ikke boka blitt så innholdsrik. Til alle jeg har snakket med underveis når jeg har fortalt om prosjektet; tusen takk for motiverende heiarop og forslag til innspill.

Tusen, tusen takk til alle fotografene for at dere har tatt, og delt, så mange, flotte bilder! En spesiell takk til Sjøtjenestens Jørgen Ree Wiig for flotte bilder og øyenvitneskildringer fra da det hele begynte. Også en spesiell takk til Mona Rande Lundmark for mange gode bilder fra Hvaldimirs hverdagsliv.

Tusen takk til Kjersti Storvik som har lest igjennom og påpekt litt pinlige feil som da ble rettet i tide. En stor takk til alle venner som har latt meg være i min egen skriveboble, som har servert spis-og-gå-middager og ellers ventet tålmodig til alt ble ferdig.



OM FORFATTEREN

Sylvi Jane Husebye, skriveglad økonom, tidligere journalist, driver Finnmarksforlaget som utgir bøker fra og om og for Finnmark.

Hun er også båtføreren som helst fyller drivstoff i hvalfritt miljø.



OM RETTIGHETER

Husk at det ikke er lov å kopiere fra denne boka uten at du har spurt og fått ja fra både den som har laget boka og den som har tatt bildene.

Send en e-post til finnmarksforlaget@gmail.com så får du sikkert lov!


Hadde ikke …

Hadde ikke fiskeren utenfor Ingøya lagt merke til en viss hvithal. Hadde han ikke ringt og sagt i fra. Hadde ikke redningen kommet så fort.

Hadde de ikke vært så innbitte på at remmene skulle av den hvalen! Hadde ikke ei dame i Tufjorden brukt mye tid på å vinne hvalens tillit.

Hadde ikke seilerne tatt seg en tur med seilbåten. Hadde ikke folk i Hammerfest vært så mye på kaiene og hilst på Hvaldimir.

Hadde ikke en aktiv sjel lett og funnet flere tonn sild.

Hadde ikke forskere og hvaltrener matet og trent ham. Hadde ikke frivillige samlet inn penger. Hadde ikke journalister skrevet og delt artikler om begeistringer og bekymringer.

Hadde ikke …

Slik kan vi forsette. For det er veldig mange enkeltpersoner som har gjort det lille ekstra for vår hvite venn. Hver især har bidratt til å gjøre historien om Hvaldimir til den fantastiske suksesshistorien den har blitt og fremdeles er.

Til alle:

Tusen, tusen takk!

Den første sommerens minnebok

Velkommen til å bli med på den utrolige men fantastiske hendelsen som ble til et helt eventyr!

(Foto: Ulf Terje Eliassen)



Hvem hadde trodd på en slik historie om vi hadde fortalt den rundt pølsebålet påskeaften 2019?

Bare uker senere begynte det utenkelige å skje rett utenfor kaikanten vår.

I dag har vi fasiten. Det ble en lykkelig slutt på det første kapittelet av Hvaldimirs liv i det fri.

Da det hele startet i april 2019 trodde vi at hver dag med den mystiske hvithvalen kunne bli den siste.

Følelsesmessig var den første sommeren med Hvaldimir som å være i åpen båt på storhavet: Raskt skiftende motbør og medvind, dype bølgedaler og tidvis støvelhav med skumbølger fra alle kanter!

Det var mange som mente mye om hvithvalen. Noen var gavmilde med kritikk og ukvemsord. Denne boka gir oppmerksomhet til de som faktisk gjorde noe bra for Hvaldimir.

Han har og hadde mange synlige og usynlige hjelpere på land. Silda spaserte ikke av seg selv bort til Hvaldimirs åpne munn.

Ikke alle hjelpere har vært like synlige. Boka her prøver å bøte på det. Æres de som æres bør! Historier er gjenfortalt ved hjelp av enkeltpersoners fortellinger, privatpersoners bilder, artikler og snutter fra aviser og radio, videoklipp, poster på sosiale medier og utdrag fra faktasider.

Er alt like sant? Kanskje noen av Hvaldimirs gode venner har husket selektivt? Journalister kan ha overdrevet eller oppsummert feilaktig. Forfatteren kan ha misforstått kilder. Vi mennesker er alle feilbarlige. Men det er dette kildematerialet vi har for å fortelle Hvaldimirs historie.

De fleste kildene støtter hverandre. Det viktigste i Hvaldimirs historie vil uansett bli riktig:

Fra å være “bare en stakkars hvithval” ble han vår alles kjære Hvaldimir som sprer glede og gjenkjennes alle steder han kommer til. Den fremmede, glade, artige og alltid smilende personligheten sjarmerer ennå alle!

Hvaldimir ble til slutt trygg, frisk og sterk nok til å dra ut i verden på egen hånd. Det er flott! Det er slik det skal være.

Kanskje kommer han tilbake på besøk til Hammerfest, Rolvsøya og fiskefeltene utenfor Ingøya?

Uansett vil vi alltid ha Hvaldimir i våre hjerter. Vi vil ha minnene fra sommeren vi hadde Hvaldimir i hverdagen.

Sylvi Jane

